text: I I.
  Sed superstiti Romulo de successore deligendo imprimis cura esse debuerat. Quae ferè semper cautioribus Principibus, maximè Augusto, fuit; qui vivus vidensque nepotes suos, aliosque, in certam spem imperii adoptavit, non tantum quo ipse, sed etiam ut Respub. pluribus certioribusque, sicut Tacitus Annal. i. loquitur, munimentis inniteretur. Neque enim Reges modò, sed & regna ipsa sic tutiora redduntur. At in interregno vix idonea satis imperitantium auctoritas, & prope vacuum imperium est; quod ab ambitiosis & deterioribus facile occupatur.